21. schôdza NR SR - 1.deň - B. popoludní
Dátum: 2021-01-12
Poslanec: Pročko, Jozef (OĽANO)
Druh vystúpenia: Vystúpenie v rozprave

126. Milé kolegyne, milí kolegovia, vážený pán minister, v úvode hneď chcem odpovedať pánovi Kotlebovi, kde je pán premiér, kde je minister zdravotníctva. No, robia si svoju robotu. Nebudú sedieť tuná a počúvať naozaj štyri hodiny jednoducho len negácie, negácie. Nebudú počúvať to, čo tu rozprávate, pretože naozaj vy nerozprávate žiadne riešenia. Čo vy rozprávate, je to, že čokoľvek táto vládna koalícia urobí, čokoľvek táto vláda urobí, vy poviete, že to je zlé! Chýba vám Matovič? No a kde je, nechýba vám Pelle? Kde je celý Pelle? Kde je, kde je Fico, s ktorým sa určite budete radi priateliť? Kde sú títo ľudia? To sa nepýta. Ja som nepočul, žeby sa bol Kotleba niekedy spýtal na nejaký priekak, čo urobila smerácka banda za tých 12 rokov! Počuli ste to niekedy niekto, že by bol Kotleba tu vystúpil?! Že by bol Mazurek tuná bol vystúpil a jeden jediný ich naozaj z tých zločinov, čo porobili, na niečo bol upozornil?! (Reakcia z pléna.) Prosím vás, aby ma neupozorňoval, dobre? Ďakujem pekne. Chcem povedať naozaj a odpovedať Marianovi Kotlebovi, že načo je ten núdzový stav. Núdzový stav je nato, aby naozaj sa dodržiavali opatrenia, aby sa ľudia selektovali. Ja vám poviem jeden krásny príklad, ktorý sa mne stal. Bol som v nákupnom centre a z 30 ľudí tam bolo 20 alebo 25 zodpovedných, ale 5 tam bolo takých ako Kotleba. Pozrite sa, ako celý čas sedel. Teraz si ho dal. Celý čas tu Marian Kotleba sedí a má rúško pod nosom! Absolútne pod nosom! Nie ako pán Laurenčík tuná, čo tu Suja rozprával, že tu sedel 30 minút. Celý čas, štyri hodiny tu Suja sedí, teda, pardon, Kotleba a nemá rúško! Nemá rúško. (Reakcie z pléna.) Tak toto je, priatelia... (Reakcie z pléna. Zaznenie gongu.) Toto je, toto je, toto je naozaj príklad. A to, čo ste tu viacerí povedali, je to naozaj o tom, že z tých, v tom obchode z tých ľudí, čo dodržiavali tie opatrenia, boli naozaj zodpovední. Veľa ich tam bolo zodpovedných. Ale čo spraví z tých desiatich traja, ktorí tam nie sú. Pani mala rúško tuná na pol brady, olizla si prst a s tým prstom si otvorila sáčok a prehrabávala rohlíky. (Reakcia z pléna.) Samozrejme... Ja vás poprosím, môžte upozorniť pána, pána Suju (zaznenie gongu), aby ma neustále neprerušoval, naozaj ho poprosím. Poprosím ho naozaj, poprosím ho. (Reakcia z pléna.) Tak sa správajte, pán Suja, ako človek, nie ako v Detve. Prosím vás, správajte sa ako človek... (Prerušenie vystúpenia predsedajúcim.) Grendel, Gábor, podpredseda NR SR 127. Poprosím. kolegovia, pokoj. Slovo má pán poslanec za rečníckym pultom, ostatní, ak chcú, faktickými poznámkami. Pročko, Jozef, poslanec NR SR 128. Ďakujem pekne. Ďakujem. To znamená, že z tých desiatich, keď siedmi dodržujú tie opatrenia a traja nedodržujú, čo sa stane? No samozrejme, že sa nakazia. Samozrejme. Ja len chcem povedať jednu vec, že či sme už ĽSNS, či sme koalícia, v tomto čase by sme naozaj mohli a mali poprosiť občanov, aby sa správali zodpovedne. Pán Kotleba mal obrovské šťastie, že jeho COVID postihol naozaj tou ľahšou formou, že je silný človek, že má naozaj dobrú výdrž. Ale je koľko ľudí, ktorí majú naozaj problémy, zdravotné problémy. Koľko ľudí tu zomrelo, ale nie preto, že si Matovič vymyslel COVID, ale preto, že niektorí ľudia tu šíria tie svoje demagógie! Že naozaj ústavný sudca nabáda ľudí, dajte si rúška dole, buďte slobodní. Prečo nemôžme spoločne, spoločne naozaj poprosiť národ v núdzovom stave, správajte sa núdzovo. Áno, samozrejme, boli otvorené lyžiarske strediská, neprospelo tomu. Ja som s tým nesúhlasil, ale tí ľudia, čo tam chodili lyžovať, ja som si to pozeral, tak tí ľudia sa správali zodpovedne. V tých radoch mali, mali rúška naozaj nasadené. Mohlo sa tam stať niečo. Ale keď som si pozrel tie protesty, keď som si pozrel to, čo sa tu dialo, ako sa naozaj ľudia štvú, ako sa ľudia nabádajú k tomu, aby sme sa nenávideli. Preboha, ja som, ja som zničil, ja som zabil ľudí? Ja som zabil, čo mi vypisujú, a to je v kuse, ľudia, prívrženci ĽSNS a SMEROHLAS-u? Ja som sem nešiel s tým, že idem ľuďom ubližovať, ale pomáhať! A budeme si jeden druhému teraz tu rozprávať? Viete, zaznela tu taká krásna vec, že Naď tu nadáva opiciam. Počuli ste pred chvíľočkou, že ste paviáni? Počuli ste? No tak keď, keď nechcem, aby niekto rozprával takéto veci, tak ja takéto veci nebudem rozprávať! Ale niektorí ľudia si tu kakajú do pusy a veľmi si kakajú tu do pusy. Núdzový stav a s ním spojené celoplošné testovanie je fantastická vec. Ja len prosím a budem apelovať na to, aby to celoplošné testovanie naozaj neprebiehalo tak, že tí ľudia budú stáť v rade a že naozaj tam budú mrznúť, aby sa logisticky, aby sa to vyriešilo spôsobom, že to bude akceptovateľné. Ale čo je skvelé, a ja chcem tomuto národu povedať, čo je fantastické, je to, že naozaj je tu 30 % ľudí, ktorí vám budú rozprávať veľmi zlé veci, ktorí vás budú dehonestovať! Veď táto partia mala 890-tisíc voličov! Myslíte, že tých 890-tisíc voličov bude rozprávať, aká je táto vláda dobrá? A zvlášť keď ich budú takto hecovať?! Zvlášť, keď sa chce Fico, Pellegrini a pripojiť sa k nim, chcú vrátiť k moci?! No urobia všetko pre to! My môžme urobiť čokoľvek! Môžme dať celoplošné testovanie, bude zle! Môžme dať lockdown, bude zle! Nedáme ho, bude zle! Čokoľvek urobíme, čokoľvek urobíme, na tomto zarábajú! A tancujú na hroboch ľudí, ktorí zomierajú! A to je to, to je to odporné! Nemôžme sa spojiť? Nemôžme sa spojiť? Môžme. Na záver chcem povedať len jednu vec. Spytoval sa tu kolega Rišo Nemec, dával otázku, že, prosím vás, pán Mazurek, dajte mi päť odpovedí na riešenia. No ani jedno. Ale príde sem pán Mazurek a začne rozprávať, toto robíte, toto robíte, Mazurek je takýto, Mazurek! Potom sem príde Kotleba (rečník zmení hlas aj spomalí tempo, akoby napodobňujúc poslanca): Čo vy idete ničiť národ, čo to vy tu robíte? Počúvajte, to sú takí Hans Christian Andersenovia, že to neni možné. A na tom to si naberajú body! Na vás, Slováci, na vás ľuďoch! Ako nikto vám z tejto koalície nechce ublížiť, ale na tomto, na tom, čo rozprávajú a ako sa správajú. Chcel by som ešte povedať ľuďom, s ktorými komunikujem, ktorí mi píšu, že doba je ťažká a že by chceli niečo pozitívne počuť. Ono pozitívne je to, že každý z nás má niečo dobré a niečo zlé. Je len na nás, čo necháme, aby v nás zvíťazilo, že či to dobré, alebo to zlé. Andrej Stančík sa tu prihlásil, dal faktickú a hneď vzápätí ho, ale zhodil ho, ako ho, mladý, čo ty, ty nerozprávaj radšej, ty, namiesto slušnosti a pokory, lebo sa prihlásil a nebol vulgárny, bol normálny, tak ho zhodil pod, tsch, Stančík, ty buď ticho, čo ty rozprávaš, ty môžeš byť len ticho! Máme v sebe dobré aj zlé. A necháme na sebe, milí Slováci, čo v nás zvíťazí. Prosím vás veľmi pekne, je tu naozaj veľmi ťažká doba pre Slovensko. Veľmi ťažká! Každý z nás si to uvedomuje! Zdravotníctvo je v takom stave, v akom je, ale nie je v tom stave preto, lebo zdravotníci sú zlí ľudia, lebo Matovič a Krajčí urobili niečo zlé. Nie. Zdravotníctvo je preto v takom stave, lebo 12 rokov tu takí ako boli, nech mu je zem ľahká, Paškovci a Raši a ďalší a Blanár, urobili tu toto z toho. Urobili si zo zdravotníctva, si urobili trhací kalendár a zarobili. Kde je teraz to zdravotníctvo? A naozaj zdravotníctvo nám môže skolabovať. Núdzový stav tomu pomôže a celoplošné testovanie tiež. Ale prosím vás naozaj, ja vás prosím o pokoru, Slováci, naozaj porozumenie. Ja viem, že je vás veľmi veľa normálnych ľudí, normálnych, ktorí uvažujete. (Rečník si vzdychol.) Ja prosím vás, bude v lete, ja som hlboko presvedčený, že v lete bude dobre. A bude dobre. Budeme sa kúpať, len teraz... (Reakcie z pléna. Zaznenie gongu.) Toto je to. Ja vám poviem, ešte mám minútu. Chcem vám niečo povedať. Odkedy som vstúpil do politiky, tak táto partička na mňa vyťahuje, že som pred 20 rokmi bežal holý cez námestie a Mazurek, na chodbe hovorí (rečník zmení hlas, naznačujúc smiech): „Hh, ja som sa zabával na vašich reláciách.“ Zostrihal to videjko, ale tu mi nakladá, aký som, aký som, aký som, holý behám. Ako som behal. No bežal som. Raz som cez námestie bežal. Videli ste ma niekedy bežať teraz cez námestie, pán Mazurek? Teraz, keď som tu? Videli ste, môžte niekedy povedať na mňa niečo, že som ukradol, niečo urobil? Môžte to povedať? Nie. Viete, čo robia? Suja posiela svojich kamarátov do okolia a sondujú o mne, sondujú o mne a vyťahujú veci. Spýtajú sa, že aký som, čo som, riešia, riešia moje rodinné záležitosti, riešia tieto veci. Toto robia, toto robia. Ich práca, ich práca je dehonestovať ľudí. Toto, čo predviedli Andrejovi, tak toto robia. Pošpiniť človeka, aj keď čokoľvek. Lebo keď nemáte na človeka, že niečo ukradol, pošpiniť ho. Slováci, verím, že bude dobre. A bude dobre! (Potlesk.)